સેટેલાઇટ ગેંગરેપકાંડમાં પીડિતાએ રવિવારે ક્રાઇમ બ્રાન્ચના વડા જે.કે. ભટ્ટ સામે ગંભીર આરોપો મૂકીને સમગ્ર બાબતને નવો વળાંક આપ્યો છે. આ આરોપોનો પડઘો આજે સચિવાલયમાં પડ્યો હતો. ઇઝરાયેલના પ્રવાસ પૂરો કરીને મુખ્યમંત્રી વિજય રૂપાણી બપોરે ગાંધીનગર પરત ફર્યા એ પહેલાં જ સમગ્ર મુદ્દે નાયબ મુખ્યમંત્રી નીતિનભાઇ પટેલે ગૃહ રાજ્યમંત્રી પ્રદીપસિંહ જાડેજા સાથે એક કલાકથી વધુ સમય માટે બેઠક યોજી હતી. આ બેઠકમાં નાયબ મુખ્યમંત્રીએ સમગ્ર ઘટનામાં ફરિયાદીએ રજૂ કરેલી વિગતો અને અત્યાર સુધીમાં પોલીસ તપાસમાં બહાર આવેલા નિષ્કર્ષ અંગે ચર્ચા કરવામાં આવી હતી. તેમાં નીતિનભાઇ પટેલે સમગ્ર મુદ્દામાં ક્રાઇમ બ્રાન્ચના અધિકારી સામે કરાયેલા આરોપોને ગંભીરતાથી લઇ જરૂર પડ્યે કોઇ અન્ય એજન્સી અથવા તો વૈજ્ઞાનિક ઢબે તપાસ કરવી જોઇએ તેવો આગ્રહ રાખ્યો હતો. નાયબ મુખ્યમંત્રીએ મેડિકલ રિપોર્ટ પણ મગાવ્યો હતો. મોડી સાંજે મુખ્યમંત્રી વિજય રૂપાણી સાથે પરામર્શ બાદ સમગ્ર તપાસમાંથી ક્રાઇમ બ્રાન્ચના વડા જે.કે. ભટ્ટને ખસેડવાની સૂચના જારી કરી દેવાઇ હોવાનું જાણવા મળ્યું છે.